《赠寿昌墨客叶实甫》
元代·方回

古人削竹以为笔，木板为方竹为策。
其字科斗或鸟迹，或篆或籀煤傅漆。
未有今人所谓墨，晋发汲冢尚可识。
地中间获钟鼎刻，文为之具未为极。
何其妙哉善摹画，束缚毫管备{肝干换八}饰。
鹤眼凤味凿湍石，黟楮剡藤捣成足。
松烟鱼胞和坚密，夸精斗巧不遗力。
隶真行草最后出，万乃不能及古一。
有良弓矢无良射，器利工拙缪绳尺。
风颓俗降叹近日，四宝往往俱难得，
尤艰得者墨一物。燃爇膏脂磔桐实，
非胶太燥则太溢。高价玄圭诡苍璧，
其实不直瓦与砾。羲献不起欧褚毕，
亦无李杜大诗伯。颠倒吏牍冒儒籍，
乳臭小儿仅甲乙。苟且研磨暗窜易，
奚李纵生惧称屈。寿昌叶老独奇崛，
陟孤涉涧负囊笈。直笏圆丸动盈百，
病风手蔗铜蟾滴。潋滟龙光浮五色，
便觉砚中轰霹雳。金钱亦不过求索。
但欲流名寄篇什。噫嘻此一怪墨客，
作书转送三叹息。物有当黑不肯黑，
事有当白不肯白。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。